नेपालमा संविधान कार्यान्वयनको महत्वपूर्ण खुड्किलोको रुपमा लिइएको प्रतिनिधिसभा र प्रदेशसभा निर्वाचन आगामी मंसिर १० र २१ गते हुँदै छ । पहिलो चरणको लागि दलहरुले मनोनयन दर्ता गरिसकेका छन् भने दोस्रोका लागि यही कात्तिक १६ गते गर्नुपर्ने निर्वाचन कार्यतालिका छ । मतदानको दिन नजिकिँदै गर्दा सर्वोच्च अदालतले राजपाका नेता सर्वेन्द्रनाथ शुक्लद्वारा दायर रिटमा सुनवाई गर्दै प्रतिनिधिसभा र प्रदेशसभाको अलग अलग मत पत्र बनाउन आदेश दियो । जुन आदेशपछि निर्वाचन सर्ने हो कि भन्ने आशंका आमनागरिक र राजनीतिक दलहरुमा समेत पैदा गरायो । यद्यपि निर्वाचन सञ्चालन, रेखदेख, निर्देशन र नियन्त्रणको जिम्मा पाएको निर्वाचन आयोगले आफ्नो तर्फबाट चुनाव निर्धारित मितिमै गर्न कुनै काम बाँकी नराख्ने प्रस्ट पारेको छ । प्रस्तुत छ, निर्वाचन तयारीबारे आयुक्त नरेन्द्र दाहालसँग एभरेस्ट टाइम्सले गरेको कुराकानी ।
